АҞӘА, 25 – Sputnik, Наала Аҩӡыԥҳа. Черногориа анапхгара Қырҭтәыла Адәныҟатәи аусқәа рминистрра иҟанаҵаз ақәыӷәӷәарла Аԥснытәи ацәыргақәҵа аркызарц аӡбра аднакылеит. Аԥсны Ахәаахәҭра-Ааглыхратә палата ацәыргақәҵа аркра мап анацәырк ашьҭахь аполициауаа астенд ахарԥа аҭаны аркра иалагеит ҳәа ҭелла иааицҳаит Аԥсны Ахәаахәҭра-Ааглыхратә палата Геннади Гагәлиа.
"Черногориа анапхгара Қырҭтәыла Адәныҟатәи аусқәа рминистрра иҟанаҵаз ақәыӷәӷәарла Аԥснытәи ацәыргақәҵа аркызарц аӡбра аднакылеит. Абри инамаданы амш анҵәамҭазы ацәыргақәҵаҿ ҳекспозициа аполициа акәшеит. Абырзент ааргеит иақәдыршәырц", — иҳәеит иара.
Иааҳакәыршаны иҟаз аҭагылазаашьа уамашәа ибаны иахәаԥшуан.
Гагәылиа иӡбеит урыстәылатәи ацҳаражәырҭа иҽамеидарц аха аҭел дзамысит.
"Аҽа мышкы аус аураны иҟан ҳцәыргақәҵа. Уаанӡа ауаа рацәаны иаҳҭаауан, иҳазҵаауан. Ҳаргьы ҳчысқәа ргьама дҳарбон, ҳҭоурых раҳҳәон. Еснагь еиԥш зегьы бзиахәӡа иҟан", — иҳәоит иара.
Аԥсуа делегациа акыр цәыргақәҵа ирылахәхахьеит аха асеиԥш раԥхьаӡоуп ианыҟалаз. Иҟан ауадаҩрақәа Франциа, Бырзентәыла, Италиа, аха аекспозициа аркра алымшацызт.
"METUBES" – атуризми асасдкылареи рцәыргақәҵа, Будве ақалақь аҟны иаатит мшаԥымза 21 рзы. Аус ауан мшаԥымза 23 рҟынӡа.